Cat a furat Carol al Il-lea? 


În 1941, lon Antonescu a hotărât constituirea unei “Comisii de Anchetă privind fraudele din avutul public 
săvârşite de Carol al II-lea”. Raportul comisiei, împărțit pe patru capitole a constatat numeroase 
abuzuri şi ilegalităţi. 


Primul capitol, intitulat Daruri, avantagii și subvenții primite de la particulari, arăta că fostul suveran 
a primit de la particulari o serie întreagă de daruri și avantaje prin care și-a mărit considerabil averea. 
“Valoarea cadourilor depășea semnificația unor manifestări protocolare sau mărturii de devotament și 
afecțiune deosebită, devenind pur și simplu mijloace ilicite de îmbogăţire în dauna particularilor”. Astfel, 
de la Nicolae Malaxa a primit o serie de daruri printre care: întregul grajd de curse, evaluat la 2.000.000 
de lei, o colecţie de mărci valorând 5.000.000 de lei, un tablou de Grigorescu, altul de Luchian. Max 
Auschnitt a plătit 6.000 de lire sterline pe un cal de prăsilă pentru rege. Societatea Reșița i-a dat 
150.000.000 de lei, de la Armand Călinescu a primit o stemă a Frontului Renaşterii Naţionale înconjurată 
cu pietre prețioase (250.000 de lei). C.F.R. a oferit o placehta de paltină cu briliante si rubine în valoare 
de 900.000 de lei. B.N.R. a cotizat cu 81.000.000 pentru Fundaţia Regală la care se mai adaugă 225 de 
colecţii mari de monede jubiliare de aur bătute cu prilegul împlinirii a 10 ani de domnie, 22 de monede 
mari, 22 mijlocii și 22 mici cu ocazia unui secol de la nașterea lui Carol |, aur masiv valorând 224.345 de 
lei plus 689.684 de la Ministerul Apărării Naţionale pentru realizarea unui buzdugan, 25,587 kg. de aur în 
valoare de 5.652.963 de lei pentru confecţionarea unui pahar și a unei farfurii precum și a hărții 
României în relief. 


Darurile (care pot fi numite si mită) nu se opresc aici. De la Societatea Techirghiolul (anexă a Băncii 
Marmorosch, Blank et comp.) a primit vila “Cetatea de Nisip”, construită pe terenul statului (4,5 ha.). De 
la societatea “Lujani” acţiuni în valoare nominală de 217.000.000 de lei. Banca Marmorosch Blank et 
comp i-a dat 10.000 de acţiuni evaluate la 5.757.000 de lei. “Societe Financiere textile pour la France et 
l'Etranger” i-a oferit 9.000 de acţiuni evaluate la 13.565.000. “Astra Vagoane” i-a dat și ea 30.000 de 
acțiuni valorand 46.227.252. In total, averea lui Carol al II-lea a sporit prin acţiuni cu 204.113.231, acesta 
nereușind să le valorifice pe toate. Abicarea l-a împiedicat partial. 


Capitolul al doilea al anchetei se refera la Sporirea patrimoniului fostului suveran în dauna statului. Pe 
acestă linie se înscriau obținerea a 100 de pogoane în pădurea Snagov din partea Primăriei Bucuresti, 
dobândirea ilegală de imobile prin procedeul dării în plată: ferma Clenciu-Spantov (770,8 de ha.), o parte 
din terenul Şcolii de Horticultura de la Băneasa (3540 de m.p.), Staţiunea de montă Băneasa (5 ha. cu 
construcţii), pepiniera de la Murfatlar (72 de ha.), balta lezerul-Mostistea (1010,4 ha.), balta Boianu- 
Sticleanu (6206,6 ha.), pădurea Hereasca (34,8 ha.), teren de cultură în prelungirea Hereasca (6,5 ha.), 
toate obţinute de la Ministerul Agriculturii și Domeniilor în schimbul expropierii unor propietati aparţinând 
Coroanei pentru a fi demolate şi a se construi Palatul regal din București, care era folosit tot de suveran. 


După o serie de manevre, Carol al II-lea a obţinut 15 ha. de vie de Cotnari (“donate” de cooperativa din 
localitate) pe care au fost construite pivnita si instalaţia de vinificare, plătite din fondurile Ministerului 
Agriculturii și Domeniilor (14.713.907 de lei). Un mod important de sporire a averii l-a reprezentat 
acordarea și intrebuintarea de devize din fondul statului: 302 de automobile, un yacht, şi-a plătit 
deplasările din străinătate (asta pe lângă lista civilă, “salariul” anual), comisioanele bancare pentru 
trasferurile în stăinătate etc., toate acestea însumând 533.227.214 de lei. Scutirile de taxe și reducerile 
de impozite au fost o altă cale de îmbogăţire. Doar scutirile pentru produsele petroliere folosite de Casa 
Regală au fost de 28.915.699 de lei, pentru produse de larg consum 38.168.485 de lei, pentru apă, 
canal, curent, gunoi în intervalul 1934-1940, o sumă de 10.992.214,10 lei, tigarile gratuite însemnau 
1.284.200 de lei. Pentru castelul de la Scrovistea, Carol a obținut de la guvern 69.000.000 pentru străzi, 
asanarea lacului din preajmă etc. Guvernul a mai dat 127.899.000 de lei pentru două automobile 
vânătoare, plata unei foste servitoare a tatălui Elenei Lupescu, pentru poliția personală a lui Ernest 
Urdăreanu, plata rentei unei artiste de la Teatrul Naţional București care a trebuit să se stabiliească la 
Paris în urma insistențelor Elenei Lupescu, etc. 


Yachtul Luceafărul, cel luat din banii publici, era propietatea regelui, dar trecut în patrimoniul Marinei 
Române, deci cheltuielile de întreţinere şi plata personalului (37.132.034) erau din banii statului. 
Numeroase persoane din serviciul personal al regelui erau plătite de stat. Pasionat de filatelie, a obținut 
din partea Poștei numeroase timbre autohtone și străine plus un specialist în materie, detaşat la Paris 
pentru a aranja colecția suveranului (3.759.901 de lei). Carol al II-lea a folosit chiar si automobile 
rechizitionate. Convorbirile telefonice interne si externe (17.963.684) și abonamentele la ziare 
(6.784.838 de lei) au fost decontate de Posta. Carol nu a ezitat să pună mâna pe cei 6.000.000 de lei din 
fondul “Soldati”, ai celor detasati pentru stagiu la Palat, sumă strânsă astfel încât la finalul serviciului 


aceștia să aibă o sumă minima de bani. Pe cheltuiala statului s-au facut amenajări la propietatea 
particulară de la Băneasa (1.500.000 de lei). 


La categoria diverse raportul menţiona: Regia Autonomă C.F.R. e executat pentru Casa Regală un 
automotor de vânătoare cu două remorci-platformă în valoare de 2.000.000 de lei, două vagoane 
frigorifice pentru vânat la prețul de 9,9 milioane. Prefectura Poliţiei Capitalei a făcut o brigadă de 18 
oameni şi un şef de secţie cu misiunea să păzească locuinţa Elenei Lupescu începând cu 1934. Regele 
nu a plătit taxă de timbru, impozit pentru mașini, a executat la tipografie diverse lucrări, registre și 
imprimate în mod gratuit, în afară de costul hârtiei. În mai 1932 a primit cadou de la Poliţie o instalaţie de 
cinema în valoare de 298.000. Icrele pe care regele le primea nu suportau taxa de lux în valoare de 
16,5%, adică 30.197. De asemnea icrele negre nu au fost taxate cu 76.017. Alte icre negre au fost 
predate gratuit, ele costând 6.482.000 de lei. Din ordinul regelui, Direcţia Generală a Poliţiei a plătit lunar 
10.000 de lei soţiei unui maior mort la Jilava. În plus au fost daţi 300.000 de lei lui Eugen Bianu pentru 
urmărirea lui Barbu Ştirbei. Direcţia Generală a Pădurilor Statului a dat lemne de 288.572 de lei, a 
efectuat în 1937 lucrări la Castelul de Vânătoare de la Lăpușna (997.420 de lei) iar anul următor de 
1.097.914. Ministerul Sănătăţii și Asigurărilor Sociale a dat aparatură de radiologie în valoare de 
1.130.000 de lei. Biserica Ortodoxă a dat pentru castelul de la Ițcani două vagoane de lemne plus 
420.000 de lei pentru reparaţii și ameliorări. Primăria București a cumpărat colecţii de inele vechi și 
tablouri în valoare de 925.000 de lei, obiecte dăruite lui Carol al II-lea. Primăria Ploiești a oferit produse 
petroliere în valoare de 485.961 de lei. 


Suveranul a obţinut și subvenții din partea statului, totalizând 125.337.805, pentru întreţinerea palatelor 
regale, transportul de materiale și persoane pe C.F.R., pentru asigurarea tablourilor. Doar pentru 
vânătorile regale, Ministerul Agriculturii a cheltuit 10.020.000 de lei, iar pentru grajdurile din str. Virgiliu 
din București 4.900.792 de lei. 


La capitolul al Ill-lea, Sume a căror proveniență nu s-a putut stabili , comisia de anchetă punea două 
lăzi cu bani, 110.850.000, predate de Ernest Urdăreanu, în ziua de 6 septembrie 1940, administratorului 
bunurilor private ale lui Carol al II-lea, precum și suma de 32.950.000 de lei transferați în dolari prin 
B.N.R. și depuși la Chase Bank din New York. Sume importante au fost deturnate din ordinul lui Carol al 
II-lea din fondurile destinate construirii Palatului Regal (250.000.000)si de la Staţia de montă Mogoșoaia 
(44.851.810). 


După întinse cercetări, instanţa specială de judecată de pe lângă Curtea de Casaţie, prin decizia nr.1 din 
26 noiembrie 1941 l-a obligat pe Carol al II-lea să restituie propietatile dobândite ilegal și să plătească 
suma de 1.161.762.359 de lei. Bineînţeles că statul nu a primit vreun ban. Se adăugau valorile aflate în 
străinătate, pe care comisia nu a putut să le studieze. Constantin Argetoianu nota la 31 iulie 1938 despre 
“neîncetatele transferuri pe care regele prevăzător le face în străinătate, cu complicitatea ministrului de 
Finanţe, Mitita Constantinescu”. 


În timp ce se înfrupta din banii publici, Carol tinea discursuri despre cinste, corectitudine, despre forța de 
granit a oștirii române si despre hotărârea ei de a aprăra fiecare palmă de pământ a ţării. Ostentativ, și-a 
petrecut sărbătorile de iarnă din 1939 în rândul militarilor, începând de la granița de vest, Oradea, apoi 
în Dobrogea, la Constanţa, apoi la Est la Chișinău. În capitala Basarabiei a vorbit patetic despre 
“drepturile noastre istorice asupra acestui ținut moldovenesc” după care a asistat la parada militară. 
Regele avea să noteze: “În timpul paradei mi-a fost frig, mai ales la picioare și asta m-a făcut să mă duc 
la Cercul Militar pe jos. Entuziasmul publicului a fost stârnit cu această ocazie. Am fost inspirat.” Oamenii 
nu știau că regelui îi este frig, credeau că el coborâse pentru a fi alături de ei, simbol al susţinerii în cazul 
unei agresiuni sovietice. 

